Spilað um heimaleikjarétt á úrslitakvöldi Opna borgfirska Vestlenskir briddsspilarar standa í ströngu þessa dagana . Nú er Opna Borgarfjarðarmótið í gangi . Byrjað var á mánudaginn í síðustu viku í Logalandi og haldið áfram á Akranesi á fimmtudagskvöldið . Til mikils var að vinna því ákveðið var að spila um heimaleikjaréttinn á þriðja og síðasta kvöldi keppninnar . Búseta efsta parsins eftir tvo keppnisdaga réði hvar yrði spilað í kvöld . Hvanneyringarnir Sveinbjörn og Lárus stóðu vel að vígi , efstir eftir sinn heimaleik í Logalandi en skammt undan voru sjóðheitir Hvalstrendingar , Guðmundur og Hallgrímur , staðráðnir í að spila aftur á Akranesi . Fóru leikar svo að téðir sunnan heiðar menn skoruðu mest yfir kvöldið en það dugði bara ekki til . Sveinbjörn og Lárus áttu digran varasjóð og hann varð ekki þurrausinn . Því spila vestlenskir í Logalandi í kvöld kl 20:00 . Annars urðu úrslitin á þá leið að Hallgrímur og Guðmundur náðu saman 343 stigum , Sveinbjörn og Lárus 337 og eru þessi pör að stinga aðra af . Þriðja besta kvöldskorinu náðu Magnús og Leó , 323 stigum , og ungstirnin Logi og Heiðar komu þar á eftir með 317 .